Jeffrey Bostic

Jeffrey Davidson Bostic (f. 27. október 1960), gjarnan kallaður ofurstinn, er barbadoskur stjórnmálamaður og fyrrum herforingi sem hefur verið forseti Barbados frá árinu 2025. Hann var áður ráðherra í ríkisstjórn Miu Mottley. Bostic var heilbrigðisráðherra og þingmaður á neðri deild barbadoska þingsins. Bostic var kjörinn annar forseti landsins af barbadoska þinginu þann 7. október 2025 og tók við embætti 30. nóvember 2025.

Æska og starfsferill
Jeffrey Davidson Bostic fæddist 27. október 1960 í höfuðborginni Bridgetown. Hann gekk í barnaskóla Heilagrar Maríu og útskrifaðist síðar með BA-gráðu frá Háskóla Vestur-Indía. Bostic er líka með framhaldsgráðu frá varnarmálaháskólanum Inter-American Defence College í Bandaríkjunum á sviði öryggismála á vesturhveli jarðar.

Herþjónusta
Bostic hefur gegnt ýmsum embættum innan barbadoska hersins. Árið 1989 var Bostic yfirmaður yfir hesthúsi Elísabetar 2. drottningar í síðustu heimsókn hennar til Barbados. Hann var jafnframt aðstoðarmaður Sir Hugh Springer landstjóra. Árið 2006 lét hann af störfum sem yfirmaður barbadoska landhersins og aðgerðastjóri hjá hernum eftir rúmlega 30 ára herþjónustu.

Stjórnmálaferill
Bostic var kjörinn á neðri deild barbadoska þingsins í fyrsta sinn árið 2013. Hann var endurkjörinn árið 2018 og var í kjölfarið skipaður heilbrigðisráðherra.

Hann sagði af sér sem heilbrigðisráðherra 18. janúar 2022 eftir tæplega fjögurra ára embættissetu.

Forseti Barbados (2025–)
Þann 16. september 2025 tilnefndu Mia Mottley forsætisráðherra og Ralph Thorne leiðtogi stjórnarandstöðunnar Bostic saman til að verða annar forseti Barbados. Þar sem enginn hreyfði við mótbárum gegn tilnefningunni á sameiginlegum fundi beggja deilda barbadoska þingsins var Bostic sjálfkjörinn án atkvæðagreiðslu 7. október 2025. Bostic sór embættiseið 30. nóvember, á 59 ára afmæli sjálfstæðis Barbados, og tók við embættinu af Söndru Mason.

Viðurkenningar
Árið 1989 varð Bostic meðlimur í Konunglegu viktorísku reglunni (MVO) fyrir þjónustu sína sem yfirmaður hesthúss Elísabetar 2. drottningar.

Árið 2022 var Bostic sæmdur Frelsisorðu Barbados (FB).

Tilvísanir

Flokkur:Forsetar Barbados